จัสต์บรีด

จัสต์บรีด (คาตากานะ: ジャストブリード) เป็นเกมเล่นตามบทบาทเชิงยุทธวิธีที่เผยแพร่โดยบริษัทเอนิกซ์สำหรับแฟมิคอม ซึ่งวางจำหน่ายเฉพาะที่ประเทศญี่ปุ่นใน ค.ศ. 1992 แม้ว่าจะค่อนข้างคลุมเครือและถูกมองข้ามเนื่องจากวางจำหน่ายช้า แต่ก็มีความน่าจดจำในด้านการพัฒนาที่ยาวนานและเป็นหนึ่งในวิดีโอเกมเล่นตามบทบาทที่ใหญ่ที่สุดที่สร้างขึ้นสำหรับแฟมิคอม
รูปแบบการเล่น.
ตัวละครหลักทั้งหกของเกมแต่ละคนมีกองทัพของตัวเองซึ่งประกอบด้วยทหารหกนาย ทำให้มีจำนวนกองกำลังทั้งหมดสามสิบหกนาย ตัวละครแต่ละตัวมีคลาสตัวละครที่กำหนดไว้ ซึ่งจะจัดสรรคุณสมบัติคงที่ให้แก่พวกเขา และให้บางคนเรียนรู้และใช้คาถาบางอย่างได้ บรรดาผู้นำเป็นฮีโรที่มีความสามารถหลายด้านซึ่งใช้ทั้งอาวุธและเวทมนตร์ ส่วนบรรดาพ่อมดพึ่งพาเวทมนตร์อันทรงพลังเกือบทั้งหมด ขณะที่บรรดานักรบต่อสู้ในระยะใกล้ด้วยอาวุธจำนวนหนึ่ง และบรรดานักธนูโจมตีจากระยะไกลโดยใช้ลูกธนู เช่นเดียวกับวิดีโอเกมเล่นตามบทบาทแบบดั้งเดิม การต่อสู้จะได้รับค่าประสบการณ์ของตัวละครแต่ละตัวซึ่งจะเลื่อนไปสู่เลเวลที่สูงขึ้น โดยจะเพิ่มสถิติของตัวละครนั้น ๆ เช่น พลังชีวิต, ความแข็งแกร่ง, การป้องกัน และสติปัญญา
รูปแบบการเล่นใน"จัสต์บรีด"มีพื้นฐานมาจากเกมแนวกลยุทธ์ผลัดกันเล่นที่คล้ายกับ"ไฟร์เอมเบลม" หรือ"ไชนิงฟอร์ซ" เกมนี้ใช้ระบบการต่อสู้ที่เรียกว่า "ทีม" ซึ่งทุกยูนิตในกองทัพหนึ่งจะทำหน้าที่ทีละอย่าง ตัวละครและศัตรูแต่ละตัวจะครอบครองยูนิตเดียวในสนามรบ ส่วนการใช้เคอร์เซอร์ ผู้เล่นสามารถเลือกกองทัพและดำเนินการกับตัวละครแต่ละตัวภายในกองทัพนั้น เช่น เคลื่อนที่หรือโจมตีเป้าหมายใกล้เคียง หรืออาจดูสถานะของศัตรู ส่วนรังมอนสเตอร์บนโลกปกติจะให้กำเนิดมอนสเตอร์อย่างต่อเนื่องจนกว่าตัวละครจะเคลื่อนที่ให้อยู่ในระยะเพื่อ "ทำลาย" รังพวกมัน
ในขณะที่ไม่ได้อยู่ในการต่อสู้ ผู้เล่นสามารถสำรวจเมืองที่สามารถซื้อไอเทมและอุปกรณ์, เข้าร่วมในเหตุการณ์เนื้อเรื่อง หรือมีปฏิสัมพันธ์แบบไม่เป็นทางการกับตัวละครที่ผู้เล่นไม่ได้ควบคุมจำนวนมาก ส่วนคำสั่งยังสามารถใช้ในการพูด, ตรวจสอบสถานที่, ใช้ไอเทมและเวทมนตร์ หรือจัดเตรียมอุปกรณ์
โครงเรื่อง.
เรื่องราวของเกมนี้เปิดขึ้นในเมืองแอสโธล์ม ซึ่งได้รับการปกป้องทางจิตวิญญาณด้วยแซฟไฟร์ที่ควบคุมโดยนักบวชหญิงชื่อฟิริส ซึ่งเธอเป็นหนึ่งในหกนักบวชหญิงที่ได้รับมอบหมายให้ครอบครองอัญมณีพิเศษที่สืบทอดพลังโบราณมาหลายชั่วอายุคน ครั้นในช่วงงานเฉลิมฉลองของเมือง ฟิริสได้ถูกลักพาตัวโดยลูกน้องของเอเซลเคียล เป็นชายคนหนึ่งผู้ตั้งใจที่จะรวบรวมบรรดานักบวชหญิงเพื่อชุบชีวิตสิ่งชั่วร้ายสมัยโบราณ ผู้เล่นสวมบทบาทเป็นฮีโรนิรนามผู้ซึ่งสาบานว่าจะปกป้องแอสโธล์ม เขาคือผู้เป็นที่รักของฟิริส โดยได้ออกเดินทางพร้อมกับกองทัพทันทีเพื่อช่วยเหลือนักบวชหญิง และจบลงด้วยการเข้าไปพัวพันกับสถานการณ์ที่กินขอบเขตกว้าง ซึ่งเกี่ยวข้องกับบรรดานักบวชหญิง และอัญมณีอื่น ๆ ของโลก
การพัฒนา.
"จัสต์บรีด"ได้รับการประกาศเมื่อเกือบสามปีก่อนการเปิดตัว ซึ่งเกิดขึ้นในช่วงสิ้นสุดวงจรชีวิตของแฟมิคอม เกมดังกล่าวได้รับการตั้งโปรแกรมโดยบริษัทเกมแรนดอมเฮาส์ของคาซูโร โมริตะ ส่วนศิลปินมังงะอย่างยูโซ ทากาดะ ซึ่งเป็นที่รู้จักอย่างดีจากซีรีส์ "3×3 Eyes" ได้ออกแบบบรรดาตัวละครและมอนสเตอร์ ในขณะที่นักแต่งเพลงอนิเมะอย่างโคเฮ ทานากะ ได้ประพันธ์ดนตรีให้แก่เกมนี้ ส่วนตลับสำหรับ"จัสต์บรีด"นี้มีชิปเอ็มเอ็มซี5 ซึ่งช่วยเพิ่มกราฟิกและเสียงของเกม และด้วยขนาด 6 เมกะบิต จึงได้รับการยกย่องในฐานะหนึ่งในเกมวิดีโอเกมเล่นตามบทบาทที่ใหญ่ที่สุดสำหรับระบบดังกล่าว อนึ่ง เกมนี้ไม่เคยวางจำหน่ายนอกประเทศญี่ปุ่น แต่มีแพตช์ภาษาอังกฤษอย่างไม่เป็นทางการที่สร้างขึ้นโดยสเตลธ์แทรนสเลชันส์ใน ค.ศ. 2004
สินค้า.
สำนักพิมพ์โชงากูกังได้ตีพิมพ์คู่มือกลยุทธ์ 144 หน้าสำหรับเกมนีในเดือนมกราคม ค.ศ. 1993 ส่วนหนังสือภาพประกอบ 57 หน้าชื่อ"เดอะเวิลด์ออฟจัสต์บรีด"ที่จัดพิมพ์โดยสำนักพิมพ์ฟูตาบาชะเมื่อวันที่ 20 มิถุนายน ค.ศ. 1993 ได้นำเสนออาร์ตเวิร์กของเกมนี้ทั้งหมดโดยยูโซ ทากาดะ นอกจากนี้ สำนักพิมพ์ฟูตาบาชะยังได้ตีพิมพ์ไลต์โนเวลความยาว 255 หน้าในฐานะส่วนหนึ่งของซีรีส์นวนิยายแฟนตาซีในเดือนตุลาคม ค.ศ. 1993